Brakpan-vrou se liggaam in sementdrom versteek(Foto: SA Polisie) Die liggaam van ŉ 80-jarige vrou van Brakpan in Gauteng is in ŉ drom met sement gevind nadat haar seun haar Donderdag as vermis by die Brakpan-polisie aangemeld het. Kapt. Kay Makhubela, polisiewoordvoerder, het gesê die polisie het Maandag ŉ wenk ontvang dat die 54-jarige man vreemd optree en die polisie is na die huis ontbied. “Met hulle aankoms daar het die man buite gesit en bedroef gelyk. Hy is ondervra en het gesê dat hy Donderdagaand sy ma met ŉ kussing in haar slaap versmoor het. “Hy het daarna sement in ŉ drom buite gemeng en haar liggaam daar ingedwing,” het Makhubela gesê. Die man het die drom uitgewys en lede van die polisie se forensiese ondersoekeenheid het die vrou se liggaam gevind nadat die drom oopgesny is. “Die man is van moord aangekla en verskyn binnekort in die Brakpan-landdroshof,” het Makhubela gesê. Brig. Friedl Jonck, die stasiebevelvoerder, het die gemeenskap geloof vir die inligting wat aan die polisie verskaf is.